'Elskovs Magt' med introduktion, levende musik og reception | Det Danske Filminstitut
'Elskovs Magt' med introduktion, levende musik og reception
Filmen bliver introduceret (på engelsk) af Stefan Drößler, leder af München Filmmuseum, der har restaureret og digitaliseret filmen. 'Elskovs Magt' akkompagneres af den internationalt kendte engelske stumfilmpianist Stephen Horne, der i sine koncerter også inddrager andre instrumenter (fløjte og harmonika), undertiden simultant. Introduktionen varer ca. 30 minutter. Efter filmen serveres et glas vin i Asta Bar.
De danske skuespillere Olaf Fønss og Gudrun Bruun Steffensen har hovedrollerne som henholdsvis en landsbylæge og hans hustru. Den tyske stumfilmstjerne Conrad Veidt (søvngængeren i 'Doktor Caligaris kabinet') spiller en blind kunstmaler, der ved lægens hjælp genvinder synet og forfører lægens nye kone. Manuskrevet er skrevet af Carl Mayer, baseret på en historie af Harriet Bloch, der bliver betragtet som den første kvindelige danske manuskriptforfatter.
'Elskovs Magt' bobler af skæbneironi og brutal tragik, og filmen foregriber temaer og stilelementer, der udfoldes i Murnaus senere film: En sirenes forsøg på at lokke en mand ud af hans velordnede verden og kontrasten mellem land og by er begge temaer, der går igen i Murnaus mesterlige 'Solopgang'. Conrad Veidts stiliserede portræt af den blinde kunstmaler synes desuden i bevægelser og mimik at bebude Max Schrecks stiliserede vampyr i 'Nosferatu' (1922).